Pakuotės lapelis: informacija pacientui

Proindap 2,5 mg kietosios kapsulės
indapamidum

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.

· Neišmeskite šio lapelio, nes vėl gali prireikti jį perskaityti. 
· Jeigu kiltų daugiau klausimų, kreipkitės į gydytoją arba vaistininką.
-	Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.

Apie ką rašoma šiame lapelyje?

1.	Kas yra Proindap ir kam jis vartojamas

Proindap sudėtyje yra veikliosios medžiagos indapamido. Indapamidas yra diuretikas. Dauguma diuretikų didina šlapimo, kuris išsiskiria per inkstus, kiekį. Indapaminas skiriasi nuo kitų diuretikų, nes nežymiai didina išsiskiriančio šlapimo kiekį.
Nors Proindap yra diuretikas, tačiau jis daugiausiai veikia kraujo apytaką. Jis plečia kraujagysles, mažina jų pasipriešinimą kraujo srovei, todėl mažėja kraujospūdis. Šlapimą varantis poveikis pasireiškia tik vartojant didesnes dozes. 
Proindap yra vartojamas tik suaugusiųjų pirminei arterinei hipertenzijai (aukštam kraujospūdžiui) gydyti. Lengva arba vidutinio sunkumo hipertenzija gali būti gydoma vien šiuo vaistu, o sunkios hipertenzijos atveju jis derinamas su kitais vaistais. Atsižvelgiant į Proindap privalumus, jis tinka ir vyresnio amžiaus pacientams bei pacientams, kurių inkstų funkcija normali ar tik nežymiai sutrikusi, kurie serga cukriniu diabetu arba kurių kraujo plazmoje yra padidėjęs lipidų kiekis.


2.	Kas žinotina prieš vartojant Proindap

Proindap vartoti draudžiama
· jei yra alergija indapamidui, bet kuriam kitam sulfamidui arba bet kuriai pagalbinei šio vaisto medžiagai (jos išvardytos 6 skyriuje);
· jei sergate sunkia kepenų liga ar Jums nustatyta būklė, vadinama hepatine encefalopatija (degeneracinė smegenų liga);
· jei sergate sunkia inkstų liga;
· jei Jūsų organizme trūksta kalio.

Įspėjimai ir atsargumo priemonės
Proindap gydomiems pacientams gydytojas gali reguliariai stebėti natrio, kalio, kalcio, gliukozės ir šlapimo rūgšties koncentraciją kraujo plazmoje.

Pasitarkite su gydytoju arba vaistininku, prieš pradėdami vartoti Proindap:
· jeigu praeityje Jums buvo nustatytas mažas kalio kiekis kraujyje (kalio kiekis kartais gali sumažėti asmenims, sergantiems širdies liga arba besiskundžiantiems aukštu kraujospūdžiu); 
· jeigu sergate cukriniu diabetu;
· jeigu sergate podagra;
· jeigu yra inkstų sutrikimų;
· jeigu Jums susilpnėja regėjimas arba atsiranda akies skausmas. Šie simptomai gali būti skysčio susikaupimo akies kraujagysliniame dangale (tarp gyslainės ir skleros) arba padidėjusio akispūdžio požymiai ir gali atsirasti po kelių valandų ar net po savaičių nuo Proindap vartojimo pradžios. Negydant tai gali sukelti negrįžtamą apakimą. Būklės atsiradimo rizika yra didesnė, jeigu Jums anksčiau yra buvusi alerginė reakcija į sulfonamidą ar peniciliną;
· jeigu Jums reikia atlikti prieskydinių liaukų veiklos tyrimą;
· jeigu yra širdies ritmo sutrikimų;
· jeigu Jums yra širdies nepakankamumas;
· jeigu esate senyvo amžiaus;
· jeigu yra kepenų sutrikimų.

Turėtumėte pasakyti gydytojui, jei Jums buvo pasireiškusi padidėjusio jautrumo šviesai reakcija.

Sportininkai turi atkreipti dėmesį, kad dėl šiame vaiste esančios veikliosios medžiagos dopingo testas gali būti teigiamas.

Jei manote, kad kuri nors iš paminėtų būklių Jums tinka, arba turite klausimų ar abejonių dėl šio vaisto vartojimo, pasitarkite su gydytoju arba vaistininku.

Kiti vaistai ir Proindap
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui. Tai taikoma ir be recepto įsigytiems vaistams, įskaitant augalinius vaistus. Tai reikia padaryti, nes Proindap gali turėti įtakos kitų vaistų veikimui. Taip pat ir kiti vaistai gali keisti Proindap veikimą.

Nevartokite Proindap kartu su ličio preparatais (vaistais nuo depresijos), nes gali padidėti ličio kiekis kraujyje.
Ypač reikia gydytojui pasakyti, jeigu vartojate šių vaistų, nes gali prireikti specialios priežiūros:
· vaistų širdies ritmo sutrikimams gydyti (chinidiną, hidrochinidiną, dizopiramidą, amjodaroną, sotalolį, ibutilidą, dofetilidą, bretilį arba rusmenės preparatus);
· stimuliuojančių vidurius laisvinančių vaistų;
· psichikos sutrikimams, pvz., depresijai, nerimui ar šizofrenijai gydyti vartojamų vaistų (pvz., triciklių antidepresantų, antipsichotinių vaistų, neuroleptikų: chlorpromazino, ciamemazino, levomepromazino, tioridazino, trifluoperazio, amisulprido, sulpirido, sultoprido, tiaprido, haloperidolio, droperidolio, pimozido);
· bepridilio (vaisto nuo krūtinės anginos, t. y. būklės, sukeliančios krūtinės skausmą);
· cisaprido, difemanilio (vaistų, vartojamų virškinimo trakto sutrikimams gydyti);
· sparfloksacino, moksifloksacino, į veną leidžiamo eritromicino (infekcijai gydyti vartojamų antibiotikų);
· į veną leidžiamo vinkamino (vaisto, skirto simptominiams kognityviniams sutrikimams gydyti vyresnio amžiaus asmenims, įskaitant atminties praradimą);
· pentamidino (antimikrobinio vaisto);
· halofantrino (antiparazitinio vaisto, vartojamo tam tikroms maliarijos rūšims gydyti);
· mizolastino, astemizolo, terfenadino (alerginėms reakcijoms, pvz., šienligei, gydyti);
· nesteroidinių vaistų nuo uždegimo skausmui malšinti (pvz., ibuprofeno) arba dideles acetilsalicilo rūgšties (aspirino) dozes;
· angiotenziną konvertuojančio fermento (AKF) inhibitorių (vartojamų aukštam kraujospūdžiui ir širdies nepakankamumui gydyti);
· į veną leidžiamo amfotericino B (priešgrybelinio vaisto);
· geriamųjų kortikosteroidų, vartojamų įvairioms ligoms gydyti, įskaitant sunkią bronchų astmą ir reumatoidinį artritą;
· baklofeno (raumenų sustingimui sergant išsėtine skleroze gydyti);
· alopurinolio (skirto podagrai gydyti);
· kalį organizme sulaikančių diuretikų (amilorido, spironolaktono, triamtereno);
· metformino (cukriniam diabetui gydyti);
· kontrastinių medžiagų, kuriose yra jodo (naudojamų rentgenologiniams tyrimams);
· kalcio tablečių ar kitų kalcio papildų;
· ciklosporino, takrolimuzo arba kitų vaistų imuninei sistemai slopinti po organų transplantacijos, autoimuninėms ligoms ar sunkioms reumatinėms arba dermatologinėms ligoms gydyti;
· tetrakozaktido (Krono ligai gydyti);
· metadono (priklausomybėms gydyti).

Proindap vartojimas su maistu ir gėrimais
Kai Proindap kapsulė išgeriama valgant, indapamido absorbcija padidėja iki tam tikros ribos, tačiau absorbuojamas medžiagos kiekis nepakinta, todėl vaistas gali būti vartojamas nepriklausomai nuo valgio.

Nėštumas ir žindymo laikotarpis
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku.
Šio vaisto nerekomenduojama vartoti nėštumo metu. Kai nėštumas planuojamas ar jau patvirtintas, gydymas kuo greičiau turi būti pakeistas alternatyviu. Jei esate nėščia ar planuojate pastoti, pasakykite savo gydytojui.
Veikliosios medžiagos patenka į motinos pieną. Jei vartojate vaistą, maitinti krūtimi nepatariama.

Vairavimas ir mechanizmų valdymas
Šis vaistas gali sukelti nuo kraujospūdžio sumažėjimo priklausomą šalutinį poveikį, pvz., galvos svaigimą ar nuovargį (žr. 4 skyrių). Šis šalutinis poveikis labiau tikėtinas gydymo pradžioje ir padidinus vaisto dozę. Jei jis atsiranda, nevairuokite ir neužsiimkite kita veikla, kuriai reikalingas budrumas. Tačiau gerai kraujospūdį kontroliuojant, šis šalutinis poveikis pasireiškia retai.

Proindap sudėtyje yra laktozės 
Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą.


3.	Kaip vartoti Proindap

Visada vartokite šį vaistą tiksliai kaip nurodė gydytojas. Jeigu abejojate, kreipkitės į gydytoją arba vaistininką.
Įprasta paros dozė yra 1 Proindap kapsulė (2,5 mg indapamido). Proindap kapsulę reikia nuryti visą, nekramtant, užsigeriant nedideliu kiekiu vandens, geriausiai ryte.
 
Vaikams ir paaugliams
Proindap nerekomenduojama vartoti vaikams ir paaugliams, nes duomenų apie saugumą ir veiksmingumą nepakanka.

Ką daryti pavartojus per didelę Proindap dozę
Jei išgėrėte per daug vaisto, nedelsiant kreipkitės į gydytoją. Labai didelė Proindap dozė gali sukelti pykinimą, vėmimą, mažą kraujospūdį, mėšlungį, galvos svaigimą, mieguistumą, minčių susipainiojimą ir inkstų išskiriamo šlapimo kiekio pakitimus. Pirminės pagalbos priemonės yra išgerto vaisto pašalinimas plaunant skrandį ir aktyvintos anglies vartojimas bei po to sekanti vandens ir elektrolitų balanso korekcija gydymo įstaigoje.

Pamiršus pavartoti Proindap
Jei užmiršote išgerti vaisto dozę, kitą dozę gerkite įprastu laiku. Negalima vartoti dvigubos dozės, norint kompensuoti praleistą tabletę.

Nustojus vartoti Proindap
Kadangi didelio kraujospūdžio ligos gydymas paprastai trunka visą likusį gyvenimą, prieš nustodami vartoti šį vaistą, pasitarkite su gydytoju.

Jeigu manote, kad Proindap veikia per stipriai arba per silpnai, kreipkitės į gydytoją arba vaistininką.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Nedelsdami nutraukite vaisto vartojimą ir kreipkitės į gydytoją, jeigu Jums atsiranda kuris nors čia paminėtas šalutinis poveikis.
· Angioneurozinė edema ir (arba) dilgėlinė (labai retas: gali pasireikšti rečiau nei 1 iš 10 000 žmonių). Angioneurozinė edema pasireiškia galūnių arba veido odos patinimu, lūpų ar liežuvio patinimu, ryklės ar kvėpavimo takų gleivinių patinimu, dėl kurio atsiranda dusulys arba sunkumas ryti. Jeigu jaučiate šiuos simptomus, nedelsdami kreipkitės į gydytoją. 
· Sunkios odos reakcijos, įskaitant stiprų odos bėrimą, visos kūno odos paraudimą, stiprų niežėjimą, pūslių susidarymą, odos lupimąsi ir odos patinimą, gleivinių uždegimą (Stivenso - Džonsono sindromas – Stevens Johnson Syndrome) arba kitos alerginės reakcijos (labai retas: gali pasireikšti rečiau nei 1 iš 10 000 žmonių). 
· Gyvybei grėsmingas nereguliarus širdies plakimas (dažnis nežinomas).
· Kasos uždegimas, kuris gali sukelti stiprų pilvo ir nugaros skausmą, kartu esant labai blogai bendrai savijautai (labai retas: gali pasireikšti rečiau nei 1 iš 10 000 žmonių).
· Smegenų liga, kurią sukelia kepenų liga (kepenų encefalopatija) (dažnis nežinomas).
· Kepenų uždegimas (hepatitas) (dažnis nežinomas).
· Raumenų silpnumas, mėšlungis, jautrumas ar skausmas, ypač, jei tuo pačiu metu jaučiatės prastai, Jums pakilo aukšta temperatūra, kurią gali sukelti nenormalus raumenų irimas (dažnis nežinomas).

Kitas šalutinis poveikis (aprašytas dažnio mažėjimo tvarka).

Dažni šalutinio poveikio reiškiniai (gali pasireikšti rečiau kaip 1 iš 10 asmenų):
· odos išbėrimas raudonomis iškiliomis dėmėmis,
· maža kalio koncentracija kraujyje,
· alerginės reakcijos, daugiausia odos, pacientams su polinkiu į alergines ir astmines reakcijas.

Nedažni šalutinio poveikio reiškiniai (gali pasireikšti rečiau kaip 1 iš 100 asmenų): 
· vėmimas,
· maža natrio koncentracija kraujyje, dėl kurios gali pasireikšti skysčių trūkumas (dehidratacija) ir kraujospūdžio sumažėjimas,
· nesugebėjimas pasiekti ar išlaikyti erekciją (impotencija),
· raudonas taškinis odos bėrimas (purpura).

Reti šalutinio poveikio reiškiniai (gali pasireikšti rečiau kaip 1 iš 1 000 asmenų): 
· nuovargis, galvos svaigimas, galvos skausmas, dilgčiojimo ir tirpulio pojūtis (parestezija),
· maža chloridų koncentracija kraujyje,
· maža magnio koncentracija kraujyje,
· virškinimo trakto sutrikimai (pvz., pykinimas, vidurių užkietėjimas), burnos džiūvimas. 

Labai reti šalutinio poveikio reiškiniai (gali pasireikšti rečiau kaip 1 iš 10 000 asmenų): 
· kalcio kiekio kraujyje padidėjimas,
· širdies ritmo sutrikimas, mažas kraujospūdis,
· inkstų liga,
· sutrikusi kepenų veikla, 
· kraujo ląstelių kiekio pokyčiai, pvz., trombocitopenija (kraujo plokštelių kiekio sumažėjimas, sukeliantis kraujosruvas ir kraujavimą iš nosies), leukopenija (baltųjų kraujo ląstelių skaičiaus sumažėjimas, sukeliantis dėl neaiškių priežasčių pasireiškiantį karščiavimą, gerklės skausmą ar kitokius į gripo panašius simptomus; jei toks poveikis pasireiškia, kreipkitės į gydytoją) ir anemija (raudonųjų kraujo kūnelių skaičiaus sumažėjimas).

Dažnis nežinomas (negali būti apskaičiuotas pagal turimus duomenis):
· jeigu sergate sistemine raudonąja vilklige (tai viena iš kolageninių ligų), jos eiga gali pablogėti,
· taip pat aprašytos padidėjusio jautrumo šviesai reakcijos (odos išvaizdos pokyčiai) po buvimo saulėje ar dirbtinuose UV spinduliuose,
· trumparegystė (miopija),
· neryškus matymas,
· regėjimo sutrikimas,
· susilpnėjęs regėjimas ar akių skausmas dėl padidėjusio akispūdžio (galimi skysčio susikaupimo akies kraujagysliniame dangale (tarp gyslainės ir skleros) arba ūminės uždarojo kampo glaukomos požymiai),
· apalpimas,
· gali atsirasti laboratorinių tyrimų parametrų pokyčių. Gydytojas gali Jums liepti atlikti kraujo tyrimus, kad galėtų įvertinti Jūsų būklę. Galimi tokie laboratorinių tyrimų parametrų pokyčiai:
· šlapimo rūgšties, t. y. medžiagos, kuri gali sukelti ar pasunkinti podagrą (sąnario(-ų), ypač pėdos, skausmas), kiekio padidėjimas;
· gliukozės kiekio padidėjimas kraujyje sergantiems cukriniu diabetu;
· kepenų fermentų aktyvumo kraujyje padidėjimas;
· širdies veiklos pokyčiai elektrokardiogramoje.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite pateikti šiais būdais: tiesiogiai užpildant formą internetu Valstybinės vaistų kontrolės tarnybos prie Lietuvos Respublikos sveikatos apsaugos ministerijos Vaistinių preparatų informacinėje sistemoje https://vapris.vvkt.lt/vvkt-web/public/nrv arba užpildant Paciento pranešimo apie įtariamą nepageidaujamą reakciją (ĮNR) formą, kuri skelbiama https://www.vvkt.lt/index.php?4004286486, ir atsiunčiant elektroniniu paštu (adresu NepageidaujamaR@vvkt.lt) arba nemokamu telefonu 8 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Proindap

Šį vaistą laikykite vaikams nepastebimoje ir nepasiekiamoje vietoje.

Laikyti ne aukštesnėje kaip 25 °C temperatūroje. 
Laikyti gamintojo pakuotėje, kad vaistas būtų apsaugotas nuo šviesos ir drėgmės.

Ant dėžutės ir lizdinės plokštelės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.

Proindap sudėtis
· Veiklioji medžiaga yra indapamidas. Vienoje kietojoje kapsulėje yra 2,5 mg indapamido.
· Pagalbinės medžiagos. Kapsulės turinys: mikrokristalinė celiuliozė, laktozės monohidratas, kukurūzų krakmolas, magnio stearatas, bevandenis koloidinis silicio dioksidas. Kapsulės apvalkalas: indigokarminas (E132), titano dioksidas (E171), želatina.

Proindap išvaizda ir kiekis pakuotėje
Kietosios želatininės kapsulės, kurių dangtelis yra mėlynas, o korpusas – baltas. Kapsulės užpildytos baltais milteliais.
Dėžutėje yra 30 kietųjų kapsulių.

Registruotojas ir gamintojas
PRO.MED.CS Praha a.s.
Telčská 377/1
Michle, 140 00 Praha 4
Čekijos Respublika

Jeigu apie šį vaistą norite sužinoti daugiau, kreipkitės į vietinį registruotojo atstovą:
	
PRO.MED.CS Praha a.s. atstovybė
Lukiškių 5- 206, Vilnius
Tel: 8 5 21 51 008



Šis pakuotės lapelis paskutinį kartą peržiūrėtas 2025-04-11.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/.

